It-tensjoni dwar il-logħba ta’ kwalifikazzjoni għal Euro 2016 bejn is-Serbja u l-Albanija, żewġ stati ġirien fil-Balkani kienet ilha tinħass bejniethom fid-dawl tal-istorja mqallba li kien hemm bejniethom, iżda ħadd ma kien qed jobsor l-inkwiet li fil-fatt inqala’ f’Partizan Stadium t-Tnejn li għadda. Il-logħba ġiet abbandunata wara li qabel il-mistrieħ, ittajjar drone ixxejjer il-bandiera tal-Albanija bil-konsegwenza li nħolqot kommossjoni kbira fl-istadium u argumenti sħan bejn il-plejer. Fil-fatt hekk kif Mitrovic tas-Serbja ġibed il-bandiera ‘l isfel mis-sema, dan ipprovoka rabja kbira fost il-partitarji tal-Albanija. Hekk kif wieħed mill-plejers tal-Albanija mar jiġri biex x’aktarx jieħu l-bandiera, huwa safa aggrediet minn partitarju Serb li niżel fil-grawnd u tah daqqa b’banketta fuq rasu. Hawnhekk inqala’ pandemonju sħiħ bil-pulizija tal-irvellijiet toħroġ fil-grawnd tipprova tikkalma s-sitwazzjoni. Il-plejers tal-Albanija litteralment ħarġu jiġru ‘l barra mill-grawnd biex isalvaw ħajjithom tant li xi partitarji Serbi nqabdu fil-filmat jagħtuhom bis-sieq huma u deħlin fit-tunnel. Kienu tabilħaqq xeni xokkanti u li ġabu l-kundanna tad-dinja sportiva.